Darul Quran

Darul Quran ialah sebuah institusi pengajian tahfiz Al-Quran di Malaysia. Ia dikelola sepenuhnya oleh Jabatan Kemajuan Islam Malaysia (JAKIM), Jabatan Perdana Menteri, Malaysia. Institusi pengajian tahfiz Al-Quran ini terletak di Jalan Hamzah, Ampang Pecah, Kuala Kubu Bharu, Selangor Darul Ehsan.

 Sejarah 
Penubuhan Darul Quran bermula pada tahun 1966 apabila Perdana Menteri Malaysia yang pertama, Tunku Abdul Rahman Putra Al-Haj, menyatakan hasrat untuk menubuhkan sebuah institut pengajian al-Quran di Malaysia semasa perasmian Masjid Negara (Malaysia). Idea tersebut tercetus susulan penganjuran Musabaqah al-Quran yang bermula pada tahun 1960 serta lawatan Rektor Universiti Al-Azhar, Sheikh Mahmud Syaltut.

Sebagai permulaan, institusi ini ditubuhkan dengan nama Maahad Tahfiz Al-Quran Wal-Qiraat di bawah Bahagian Hal Ehwal Islam, Jabatan Perdana Menteri. Pengajian pertama bermula pada 1 Mac 1966 di Masjid Negara dengan lapan orang pelajar perintis yang dihantar oleh negeri-negeri di Malaysia.

Sepanjang tempoh 1966 hingga 1997, institusi ini melalui beberapa penstrukturan pentadbiran dan penempatan semula, termasuk di bawah Jawatankuasa Tadbir Masjid Negara, Pusat Penyelidikan Islam serta Institut Dakwah dan Latihan Islam (INDAH).

Pada tahun 1997, Maahad Tahfiz Al-Quran Wal-Qiraat dinaik taraf sebagai salah satu bahagian di Jabatan Kemajuan Islam Malaysia (JAKIM) dan dikenali sebagai Darul Quran JAKIM. Pada 1 November 1998, Darul Quran ditempatkan secara tetap di Kompleks Darul Quran di Ampang Pecah, Kuala Kubu Bharu, Selangor.

 Objektif 
 Mensepadukan ilmu (duniawi dan ukhrawi) untuk melahirkan golongan professional yang hafiz, mahir lagi berketerampilan selaras dengan keperluan ummah dan negara.
 Menyediakan asas penjanaan ke arah melahirkan cendikiawan yang berkemampuan mengembalikan tradisi zaman kegemilangan keilmuan Islam.

 Visi dan Misi 
 Visi – Melahirkan generasi Al-Quran yang bertaqwa, berilmu dan bermanfaat kepada pembangunan Negara dan Ummah.
 Misi – Mendidik dan melatih pelajar dalam bidang Tahfiz Al-Quran dan Qiraat.

 Falsafah pendidikan 
Ilmu pengetahuan disebarkan dalam semangat tauhid ke arah membentuk generasi Al-Quran yang bertaqwa menjurus kepada pengakuan bahawa Allah itu Esa, Pencipta dan Tuhan bagi sekalian alam.

 Program Pengajian 
 Diploma Tahfiz Al-Quran dan Al-Qiraat (6 Syukbah)
 Ijazah Sarjana Muda Pengajian Quran & Sunnah (Kepujian)
 Pensijilan Tahfiz Al-Quran JAKIM–IIUM

 Pencapaian 
Sepanjang penubuhannya, Darul Quran JAKIM telah mencatat beberapa perkembangan penting dalam bidang pendidikan tahfiz di Malaysia, antaranya:

 Pada 16 April 1983, kelayakan Sijil Maahad Tahfiz Al-Quran Wal-Qiraat telah diiktiraf oleh Jabatan Perkhidmatan Awam sebagai setaraf dengan Diploma Institut Teknologi MARA (kini Universiti Teknologi MARA) bagi tujuan pelantikan dalam perkhidmatan awam.

 Diploma Tahfiz Al-Quran dan Al-Qiraat turut diiktiraf oleh beberapa institusi pengajian tinggi dalam dan luar negara untuk kemasukan ke peringkat pengajian seterusnya, antaranya Universiti Malaya, Universiti Kebangsaan Malaysia, Universiti Islam Antarabangsa Malaysia, Universiti Sains Islam Malaysia, Universiti Islam Negeri Sultan Syarif Kasim Riau di Indonesia dan Universiti Al-Azhar di Mesir.

 Pada tahun 2000, Darul Quran memperkenalkan program persijilan tahfiz melalui kerjasama dengan Universiti Islam Antarabangsa Malaysia, yang membolehkan pelajar menyambung pengajian dalam bidang profesional selepas menamatkan tempoh pengajian tahfiz.

 Program Persijilan Tinggi Tarannum al-Quran diperkenalkan bagi memperkukuh bidang seni bacaan al-Quran dan melahirkan qari serta qariah yang berkemahiran.

 Pada tahun 2006, Darul Quran melaksanakan program Ijazah Sarjana Muda Pengajian Quran dan Sunnah dengan Kepujian melalui kerjasama dengan Universiti Sains Islam Malaysia.

 Darul Quran turut mencatat kejayaan dalam pertandingan Ihtifal Huffaz Peringkat Kebangsaan dengan meraih gelaran juara sebanyak sembilan kali berturut-turut.

 Rujukan 

 Pautan luar 
 Laman web rasmi Darul Quran Jakim

Kategori:Universiti dan kolej Islam di Malaysia